**Mézga Aladár különös kalandjai- Második dimenzó**
Magyar rajzfilm

Mézga Aladár különös csodagyerek, aki a mindennapi élet eseményeit próbálja megérteni, vagy éppen néha elmenekülni előlük. Ennek eredményeképpen ismeretlen bolygókra keveredik, ahol mindig esetben megtanul valamit az emberi természetről, s a világ dolgairól. A humoros, kedves történetek mind a felnőttek, mind a gyermekek számára élvezetesek. A 25 perces epizódok sokrétű, tartalmas mondanivalója lehetővé teszi akár egy hittanórán a közös gondolkodás elindítását, akár egy ifjúsági óra bevezetését.

Epizódcím: Második dimenzió (Lepénybolygó)
**Filmleírás:**
Aladár egy rendkívül furcsa bolygóra kerül, ahol minden és mindenki kétdimenziós. Ő látja és érzékeli a lényeket, akik azonban csak kevéssé érzékelik őt. Kapcsolatba próbál lépni velük, s segíteni nekik, de a saját korlátaik miatt (melyek bizonyos esetben maguk által szabottak) ez eléggé nehézkes.

**Korosztályi javaslat:** Általános iskola 6. osztályos kortól. Mivel ez a korosztály már kezdi megismeri az absztrakt fogalmakat, megérteni az elvonatkoztatásokat, így tágíthatjuk a látókörüket azzal, hogy közösen gondolkodunk Isten és az emberek közötti különbségről, valamint Isten megértésének akadályairól.

**Téma:** Isten és az ember világa közötti különbség

**Megfigyelési szempontok:**

* Hogyan lehet kommunikálni valakivel, aki más, mint mi vagyunk?
* Hogyan próbálta Aladár megoldani ezt a kérdést?
* Mi volt az akadálya egymás megértésének?
* Te hogyan próbáltál volna kapcsolatba lépni a bolygólakókkal Aladár helyében?
* Hogyan reagáltál volna a bolygólakók helyében?

**Játék:** Irányítsunk szavak nélkül!
**Forrás:** Kósáné Ormai Vera: Személyiségfejlesztő játékok, OKI, Budapest, 1998.
**Körülmények**: Párokban végzendő
**Eszközök**: Kis papírlapok, melyeken más-más utasítást látunk. (Pl. kérj egy ceruzát valakitől, beszélgess valakivel, stb.)
**Korosztály**: általános iskola 4. osztálytól már alkalmazható a játék, tehát 6. osztályos kortól is kiválóan alkalmazható.

Önként jelentkező párok egyik tagja az irányító, másik az irányított. (Fölcserélni is lehet.) Az irányítónak el kell mutogatnia valamilyen módon az irányított számára az utasítást, akinek végre kell hajtani azt. A lényeg, hogy beszéd helyett non-verbális eszközöket használjuk.
Célszerű, hogy egy-egy pár csak két ― három feladatot hajtson végre, s a párok váltogassák egymást.
A feladatok végrehajtása után beszéljük meg, hogy kinek mi okozott nehézséget a megértésben, s hogyan lett volna könnyebb helyzetben az irányított. A gyerekek hajlamosak egymást hibáztatni. Itt nagyon figyeljünk arra, hogy ne az irányító ügyetlenségét hozzuk ki az esetleges megértési nehézségek okának.